CELEX: 32016D1982
Language: et
Date: 2016-11-08 00:00:00
Title: Nõukogu rakendusotsus (EL) 2016/1982, 8. november 2016, millega muudetakse otsust 2007/441/EÜ, millega lubatakse Itaalia Vabariigil kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168

12.11.2016   
            
            
               ET
            
            
               Euroopa Liidu Teataja
            
            
               L 305/30
            
         NÕUKOGU RAKENDUSOTSUS (EL) 2016/1982,
   8. november 2016,
   millega muudetakse otsust 2007/441/EÜ, millega lubatakse Itaalia Vabariigil kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artiklit 395,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu otsusega 2007/441/EÜ (2) lubati Itaalial kuni 31. detsembrini 2010 piirata 40 % määraga õigust arvata maha käibemaks selliste mootorsõidukitega seotud kuludelt, mida ei kasutata ainult ettevõtluse eesmärgil. Samuti sätestatakse kõnealuses otsuses, et selliste sõidukite isiklikuks tarbeks kasutamist ei käsitata tasu eest teenuste osutamisena. Lisaks on teatud sõidukid ja kulud nimetatud otsuse kohaldamisalast välja jäetud.
            
         
               (2)
            
            
               Otsust 2007/441/EÜ on järgnevalt muudetud nõukogu rakendusotsustega 2010/748/EL (3) ja 2013/679/EL, (4) milles pikendati kõnealuste meetmete („erandit tegevad meetmed“) kehtivust 31. detsembrini 2016.
            
         
               (3)
            
            
               Kirjas, mis registreeriti komisjonis 31. märtsil 2016, taotles Itaalia luba pikendada erandit tegevate meetmete kohaldamisaega.
            
         
               (4)
            
            
               Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 22. juuni 2016. aasta kirjaga teisi liikmesriike Itaalia taotlusest. Komisjon teatas 23. juuni 2016. aasta kirjaga Itaaliale, et tal on taotluse hindamiseks kogu vajalik teave.
            
         
               (5)
            
            
               Kooskõlas otsuse 2007/441/EÜ artikliga 6 esitas Itaalia komisjonile aruande kõnealuse otsuse kohaldamise kohta, mis sisaldas ka kohaldatava käibemaksu mahaarvamise piirangu protsendimäära läbivaatamist. Itaalia esitatud teabe kohaselt kajastab mahaarvamise õigusele seatud 40 % piirang endiselt asjaomaste sõidukite ettevõtluse eesmärgil ja isiklikuks tarbeks kasutamisega seotud olukorra suhet.
            
         
               (6)
            
            
               Seepärast tuleks Itaaliale anda luba jätkata erandit tegevate meetmete kohaldamist veel ühe piiratud ajavahemiku jooksul kuni 31. detsembrini 2019.
            
         
               (7)
            
            
               Kui Itaalia taotleb kõnealuse tähtaja täiendavat pikendamist pärast 2019. aastat, tuleks komisjonile esitada hiljemalt 1. aprilliks 2019 aruanne koos tähtaja pikendamise taotlusega.
            
         
               (8)
            
            
               Erandit tegevate meetmete kohaldamisaja pikendamine ei mõjuta käibemaksust tulenevaid liidu omavahendeid.
            
         
               (9)
            
            
               Otsust 2007/441/EÜ tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2007/441/EÜ artiklid 6 ja 7 asendatakse järgmisega:
   
      „Artikkel 6
      Käesolevas otsuses sätestatud meetmete kohaldamisaja pikendamise taotlus tuleb komisjonile esitada 1. aprilliks 2019.
      Kõnealuste meetmete kohaldamisaja pikendamisega seotud taotlusele tuleb lisada aruanne, mis sisaldab nende mootorsõidukitega seotud kulude suhtes, mida ei kasutata ainult ettevõtluse eesmärgil, kohaldatava käibemaksu mahaarvamise õiguse piirangu protsendimäära läbivaatamist.
      Artikkel 7
      Käesolev otsus kehtib kuni 31. detsembrini 2019.“
   
   Artikkel 2
   Käesolevat otsust kohaldatakse alates 1. jaanuarist 2017.
   Artikkel 3
   Käesolev otsus on adresseeritud Itaalia Vabariigile.
   
      Brüssel, 8. november 2016
      
         
            Nõukogu nimel
         
         
            eesistuja
         
         P. KAŽIMÍR
      
   
   
      (1)  ELT L 347, 11.12.2006, lk 1.
   
      (2)  Nõukogu 18. juuni 2007. aasta otsus 2007/441/EÜ, millega lubatakse Itaalia Vabariigil kohaldada meetmeid, millega tehakse erand direktiivi 2006/112/EÜ, mis käsitleb ühist käibemaksusüsteemi, artikli 26 lõike 1 punktist a ja artiklist 168 (ELT L 165, 27.6.2007, lk 33).
   
      (3)  Nõukogu 29. novembri 2010. aasta rakendusotsus 2010/748/EL, millega muudetakse nõukogu otsust 2007/441/EÜ, millega lubatakse Itaalia Vabariigil kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168 (ELT L 318, 4.12.2010, lk 45).
   
      (4)  Nõukogu 15. novembri 2013. aasta rakendusotsus 2013/679/EL, millega muudetakse otsust 2007/441/EÜ, millega lubatakse Itaalia Vabariigil kohaldada meetmeid, millega tehakse erand ühist käibemaksusüsteemi käsitleva direktiivi 2006/112/EÜ artikli 26 lõike 1 punktist a ja artiklist 168 (ELT L 316, 27.11.2013, lk 37).